
Ühiste kavatsuste Kokkulepe 
Käesolev ühiste kavatsuste kokkulepe (edaspidi kokkulepe) on sõlmitud järgmiste osapoolte vahel:
Kultuuriministeerium (registrikood 70000941, asukoht Suur-Karja 23, 15076 Tallinn), mida esindab kultuuriminister Anneli Ott;
Narva linn, mida esindab linnapea Ants Liimets;
OÜ Narva Gate (registrikood 11417217, asukoht Kose 12, Narva), mida esindab prokurist Jaanus Mikk;

Võttes arvesse, et:
1. OÜ Narva Gate poolt Riigikogu kultuurikomisjonile esitatud ideekavand Narva Kreenholmi kultuurikvartal „Manufaktuur“ on Riigikogu 13.09.2021 otsuse kohaselt (eelnõu 387 OE) üks neljast  Eesti Kultuurkapitali seaduse § 11 lg 2 p 4 alusel toetatavast riiklikult tähtsast kultuuriobjektist;
2. pooled on Vabariigi Valitsuselt loa saamisel asutamas Sihtasutust Kreenholmi Kultuurikvartal (edaspidi SA), mille eesmärgiks on ideekavandi täpsustamine, elluviimine ning selleks Kultuurkapitali toetuse kasutamine;
3. poolte ühiseks huviks on arendada ja toetada SA-le põhikirjaga pandavate põhieesmärkide täitmist;
4. edasistes tegevustes toetuvad pooled partnerlusele ja lähtuvad ühistest huvidest ning kinnitavad koostöövalmidust;
5. kokkulepe on poolte hea tahte väljendus ja kinnitus, et võetud eesmärkide kiireks saavutamiseks tehakse omavahel koostööd heas usus, lähtudes kõigi poolte huvidest ja kokkulepetest, on pooled kokku leppinud alljärgnevas:
1. KOKKULEPPE SISU
1.1. Pooled teevad kõik endast sõltuva, et konkretiseerida Kreenholmi kultuurikvartali „Manufaktuur“ ideekavand, leppida kokku Kultuurikvartalisse loodavad avalikud funktsioonid ning leida ühiselt nende elluviijad.
1.2. Pooled teevad ideekavandi täpsustamise järgselt sellele tasuvusanalüüsi leidmaks võimalikult jätkusuutlikke lahendusi SA toimimiseks.
1.3. Pooled lähtuvad Kultuurikvartali projekteerimisprotsessis konkretiseeritud ideekavandist ja tasuvusanalüüsist. 
1.4. Punktides 1.1 kuni 1.3 nimetatud eesmärkide täitmiseks moodustavad pooled ühise töögrupi ning palkavad projektijuhi protsessi korraldama.
1.5. SA asutamisele eelneva protsessi kulud kannavad Pooled ühiselt.
1.6. Pooled tegutsevad ühises arusaamas, et aadressil Joala 21 renoveeritakse  Kultuurkapitali toetusel ca 15 000 m2 ning et samal aadressil ja  ligikaudu samas mahus ning ajaraamis renoveerib OÜ Narva Gate samuti ligikaudu 15 000 m2.
1.7. Pooled on kokku leppinud, et SA on Kultuurkapitali toetuse kasutaja ning saab 80 aastaks õiguse kasutada Kultuurkapitali rahastuse abil renoveeritud ruume ja õuealasid. Seejuures on esimese 40 aasta kasutusõigus tasuta. 40 aasta möödumisel on SA’l õigus investeerida ruumide kapitaalseks renoveerimiseks vajalikus mahus ja jätkata tasuta kasutamist veel 40 aastat, ruumid välja osta või lõpetada ruumide kasutamine.
1.8. Poolte täiendavad kohustused reguleeritakse eraldi lepingutega.
1.9. Koostöö on avalik ja vaba konfidentsiaalsuskohustusest.
2. JÕUSTUMINE JA KEHTIVUSE LÕPPEMINE
2.1. Kokkulepe jõustub pärast kõigi poolte poolt allkirjastamist ja tingimusel, et asutatakse SA. 
2.2. Kokkulepe on sõlmitud tähtajatult.
2.3. Kokkuleppe kehtivuse võib lõpetada igal ajal pooltevahelise kokkuleppega. 
3. LÕPPSÄTTED
3.1. Pooled kinnitavad, et neil on kõik õigusaktidest tulenevad volitused, nõusolekud ja heakskiidud kokkuleppe sõlmimiseks ja sellest tulenevate kohustuste võtmiseks ja täitmiseks.
3.2. Kokkuleppele kohaldavad pooled Eesti Vabariigis kehtivat õigust.
3.3. Kokkuleppe täitmisest, tõlgendamisest, muutmisest või lõpetamisest tulenevad erimeelsused ja vaidlused lahendavad pooled vastastikusel mõistmisel põhinevate läbirääkimiste teel, kokkuleppe mittesaavutamisel kohtus.

